至秀州贈錢端公安道並寄其弟惠山老
作者：蘇軾
朝代：宋

paragraphs: 鴛鴦湖邊月如水，孤舟夜榜鴛鴦起。
平明繫纜石橋亭，慚愧冒寒髯御史。
結交最晚情獨厚，論心無數今有幾。
寂寞抱關歎蕭生，耆老執戟哀揚子。
怪君顔采却秀發，無乃遷謫反便美。
天公欲困無奈何，世人共抑真疏矣。
毘陵高山錫爲骨，陸子遺味泉冰齒。
賢哉仲氏早拂衣，占斷此山長洗耳。
山頭望湖光潑眼，山下濯足波生指。
倘容逸少問金堂，記與嵇康留石髓。